Nos officialis Eduensis et Hugo, archipresbiter Eduensis, universis presentibus et futuris notum facimus quod dominus Hugo miles de Pratis, et Raymundus de Santenay, domicellus, coram nobis laudaverunt pariter et concesserunt vendicionem quam Galterus dictus Lavandiers de Edua et Helisabeth, uxor sua, et Gaunaynus, filius dicti Galteri, precise fecerunt venerabili viro Ansello, tunc decano et nunc episcopo Eduensi, de domo que est sita apud Sanctum Pancratium, prope domum que fuit quondam donni Philippi, cum appendiciis et pertinenciis dicte domus. Quam domum dictus Ansellus, cum esset in officio decanatus, emit a dictis Galtero et Helisabeth, uxore sua, et a Gaunayno filio dicti Galteri, pro viginti quinque libris Divionensium. Preterea laudaverunt dictus Hugo miles et Raymundus domicellus, donationem quam dictus Ansellus episcopus fecit de dicta domo domino Amico, presbitero canonico Eduensi, et suis in perpetuum, que domus cum appendiciis est de censiva dictorum militis et domicelli, prout ipsi asseverant. Recognoverunt etiam coram nobis predicti miles et domicellus quod ipsi laudaverunt et concesserunt dicto Amico et suis acquisitionem quam ipse Amicus fecit in domo que vocatur domus de Puteo, que est contingua domui supradicte, cujus acquisitionis partem dictus Amicus emit ab Helisabeth dicta Blunde, filia Burdini, pro octo libris Divionensium, et aliam partem dictus Amicus emit a Girardo dicto Ramelot et a Stephaneta ejus uxore, pro quinquaginta solidis Divionensium, quam domum de Puteo dicti miles et domicellus dicunt esse de censiva sua. Recognoverunt etiam coram nobis sepedicti miles et domicellus se recepisse a dicto Amico laudes suas debitas et consuetas de venditionibus supradictis. In cujus rei testimonium, ad preces et instantiam predictorum militis et domicelli, presentibus litteris nos officialis sigillum curie Eduensis et nos archipresbiter sigillum nostrum duximus apponendum. Datum Edue, anno Domini Mº CCº XLº septimo, mense januario.